Stratonike av Syria

Stratonike av Syria (gresk: Στρατoνίκη της Συρίας; født ukjent - død 254 f.Kr.) var datter av Demetrios I Poliorketes og Fila (datter av Antipatros) og var to ganger dronning av Selevkideriket, først gift med Selevkos I Nikator, deretter med dennes sønn Antiokos I Soter.

I 299/300 f.Kr. ble Stratonike gift med Selevkos I Nikator. Hun var da antagelig ikke mer enn 17 år gammel. Hun ble fraktet av sin far Demetrios til Rosos ved kysten av Pieria i Makedonia hvor hennes bryllup ble feiret i aller største storslåtthet. Plutark: Parallel Lives, «Demetrius», 31, 32 Hennes brudgom Selevkos var bortimot førti år eldre, rundt 58 år gammel.

Til tross for den store aldersforskjellen synes Stratonike å ha kommet godt ut av med den gamle kongen i noen år, og født ham et barn, en datter ved navn Fila (oppkalt etter hennes mor). Det ble deretter oppdaget at hennes stesønn Antiokos var blitt dypt forelsket i henne. Det var en farlig situasjon. For å unngå at Selevkos måtte henrette sin sønn for forræderi, lot han seg skille fra sin hustru. I 294/293 f.Kr. ble Stratonike gift med kongens sønn Antiokos, og på omtrentlig samme tid, eller året etter, ble han konstituert som konge av Selevkiderikes østlige provinser. Plutark, 38; Appian: The Foreign Wars, «The Syrian Wars», 59 

Ekteparet installerte seg i Babylon, og deres forhold synes å ha vært vellykket. Hun fødte ham fem barn, selv om hennes navn ellers opptrer sjelden i kildene: Selevkos (ble henrettet for opprør), Laodike, Apama II, Stratonike og Antiokos II Theos som etterfulgte sin far som konge.

Selevkos I Nikator døde i 281 f.Kr. og Antiokos etterfulgte sin far som konge. Stratonikes eldste datter med Selevkos, Fila, ble gift med den makedonske kongen Antigonos II Gonatas. Byen Stratonikeia i Karia ble oppkalt etter henne av ektemannen Antiokos. Strabon: Geografika, xiv. 2; Stefan av Bysants: Ethnika, s.v. «Stratoniceia»; Johannes Malalas: Bok 8, sidene 192-226 Muligens ble en annen by av samme navn reist ved bredden av elven Kaïkos ikke langt fra Pergamon.

En gang rundt september/oktober 254 f.Kr. døde Stratonike i byen Sardis.Stratonice I, Livius.org

 Referanser 

 Litteratur 
 «Stratonice (3)»  i: Smith, William (red) (1867): Dictionary of Greek and Roman Biography and Mythology, Boston

 Eksterne lenker 

 «Stratonice I», Livius.org

Kategori:Kvinner i historien
Kategori:Fødsler i 254 f.Kr.
Kategori:Selevkidene